แบงก์เข้มปล่อยกู้เอสเอ็มอีคุมหนี้เสีย
แบงก์หวั่นเศรษฐกิจไม่นิ่ง เร่งคุมคุณภาพสินเชื่อเอสเอ็มอี ก่อนเอ็นพีแอลกระฉูด
1 ก.ย. 2558

แบงก์หวั่นเศรษฐกิจไม่นิ่ง เร่งคุมคุณภาพสินเชื่อเอสเอ็มอี ก่อนเอ็นพีแอลกระฉูด
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า หนี้ที่ไม่ก่อให้เกิดรายได้ (เอ็นพีแอล) ในช่วงไตรมาส 2-3 เริ่มมีสัญญาณที่ดี อัตราเพิ่มเริ่มชะลอลง หลังจากพุ่งขึ้นแรงช่วงต้นปี ทำให้วางใจว่าเอ็นพีแอลจะเริ่มปรับลงได้ และคาดว่าจะควบคุมเอ็นพีแอลให้อยู่ระดับ 2.7-2.8% ได้ภายในปีนี้ และคงเป้าหมายสินเชื่อโต 6% โดยครึ่งแรกของปีโตเกือบ 3% 
สำหรับครึ่งปีหลัง ธนาคารจะเน้นช่วยเหลือผู้ประกอบการเอสเอ็มอี ที่อ่อนไหวกับภาวะเศรษฐกิจ แต่ยังไม่จำเป็นต้องเพิ่มวงเงินช่วยเหลือที่มีอยู่ 8-9 หมื่นล้านบาท โดยมีเพียง 10% ที่ช่วยแล้วไปไม่ไหว นอกจากนี้ ธนาคารพร้อมช่วยเหลือเป็นรายกรณี เช่น ภาคท่องเที่ยวที่อาจได้รับผลกระทบจากเหตุระเบิด เป็นต้น
นายจิรัชยุติ์ อัมยงค์ รองกรรมการผู้จัดการใหญ่ สายพาณิชย์ธนกิจ ธนาคารซีไอเอ็มบี ไทย กล่าวว่า เอ็นพีแอลของธนาคารขยับขึ้นต่อเนื่องมาอยู่ที่ 1.6-1.7% จากปีก่อนที่ต่ำกว่า 1% สาเหตุหลักมาจากสถานการณ์พิเศษของลูกค้าเอง เช่น พี่น้องหรือหุ้นส่วนทะเลาะกัน ไม่ได้มาจากเศรษฐกิจชะลอตัว โดยสิ้นปีนี้จะควบคุมไม่ให้เกิน 2%
นอกจากนี้ ธนาคารได้ปรับลดเป้าหมายสินเชื่อเอสเอ็มอีลงจากโต 17-18% เหลือ 8-9% เพื่อควบคุมคุณภาพหนี้รายใหม่ ตามนโยบายที่เน้นพอร์ตคุณภาพ ก่อนจะเร่งเครื่องเติบโตใน 3 ปีข้างหน้า ตามแผนขยายพอร์ตสินเชื่อเอสเอ็มอีขึ้นเป็นเท่าตัว จาก 5.1 หมื่นล้านบาท เป็น 1 แสนล้านบาท แต่ยังคงสัดส่วนสินเชื่อไว้ 30% ของพอร์ตสินเชื่อทั้งหมด